Author: RePack by Diakov

PROGRAMUL ECO-ȘCOALA LA
COLEGIUL SILVIC BUCOVINA, CÂMPULUNG MOLDOVENESC
Colegiul nostru a implementat Programul Eco-Școala începând cu anul 2011, când am depus formularul de înscriere și am demarat primele eco-activități, chiar dacă am desfășurat multe activități de plantare, ecologizare, concursuri de proiecte de mediu și am fondat o asociație ecologică ECOTIN Bucovina înainte de acest an. Începând cu anul 2011 și până în prezent școala noastră este un participant activ și permanent al Programului Eco-Școala, ceea ce a dus la implicarea unui număr tot mai mare de elevi, cadre didactice, părinți și parteneri. Coordonatorii acestui program au fost profesorii: Bodnar Liliana, Latiș Ana, Popescu Ramona, Debren Violeta și Frunză Daniela iar directorii colegiului nostru, în această perioadă au fost: dr. ing. Cuciurean Cristian, ing. Cuciurean Alina și prof. Popescu Ramona.
Primul steag verde pe care școala noastră l-a obținut ca urmare a activităților realizate, a fost în anul 2014, urmând ca în anul 2016 să avem prima reevaluare eco-școala, când am obținut al doilea steag verde. În prezent ne pregătim pentru a doua reevaluare eco-școala și, sperăm, al treilea steag verde, care va avea loc pe data de 6 iunie 2018.
Anul 2014 ne-a adus primul steag verde ca o încununare a celor patru ani de eco-școală cu succese, bucurii, realizări, prietenii și parteneriate. Toate acestea au fost realizate de elevii liceului nostru cu entuziasm, cu imaginație, spirit de echipă, umor și multe distracții. Astăzi steagul se află arborat la intrarea liceului tocmai pentru a ne aminti de aceste minunate experiențe. Programul mondial Eco-Școala ne transformă în cetățeni ai Pământului, responsabili și atenți cu casa noastră – Natura. Felicitări stimați Cetățeni și să aveți multe realizări de care să fiți mândri voi și copiii voștri, căci cu fiecare copăcel plantat plăsmuiți Viitorul!
Prin participarea la Programul Eco-Școala se realizează în mod fericit educația ecologică din școală, iar liceul nostru are următoarele beneficii:
identificarea și conştientizarea de către elevi, cadre didactice, părinţi, autorităţi locale a problemelor de mediu din şcoală, din proximitatea acesteia şi din orizontul local;
formarea şi dezvoltarea deprinderilor de a adopta un stil de viaţă durabil, prin punerea în aplicare în cadrul activităţilor desfăşurate a cunoştinţelor dobândite la diferite discipline de învăţământ;
stimularea colaborării, lucrului în echipă atât în rândul elevilor, al cadrelor didactice cât şi al părinților;
încurajarea elevilor să fie responsabili pentru acțiunile lor care au implicații asupra calității mediului în care trăiesc;
asigurarea unei imagini îmbunătățite a școlii prin recunoașterea implicării în rezolvarea problemelor de mediu ale comunității, ale țării și a celor globale;
eficientizarea parteneriatelor educaționale cu comunitatea locală, cu alte școli din municipiu, județ, din țară și din lume;
mijloc ideal de realizare a educației pentru dezvoltarea unui stil de viaţă durabil.
Impactul activităților derulate în cadrul Programului Eco-Școala a avut la bază scopul urmărit încă din momentul înscrierii noastre în cadrul acestuia și anume formarea unui comportament prietenos al tinerilor față de mediu prin desfășurarea de activități școlare și extrașcolare de protecție a mediului înconjurător. Pe parcursul ultimilor ani de activitate am desfășurat multe activități prietenoase cu mediul. Astfel toate activitățile derulate au avut un impact pozitiv asupra tuturor participanților din unitatea noastră școlară și din cadrul comunității locale.Treptat a început să ne pese de Natură, de locurile în care trăim, de ființele acestora și am început să ne schimbăm atitudinea față de tot ce ne înconjoară. Ce am realizat în toți acești ani au fost următoarele:
Dobândirea de cunoștințe, în rândul elevilor și cadrelor didactice, privind necesitatea protejării mediului, necesitatea colectării selective a deșeurilor;
Formarea de deprinderi și comportamente în ceea ce privește implicarea în activități de voluntariat pentru plantare și ecologizare, păstrarea curățeniei, amenajarea și întreținerea spațiilor verzi, respectul față de natură și de semeni;
Educarea celor din jur prin puterea exemplului și prin luarea de atitudine față de gesturile nesănătoase la adresa mediului;
Implicarea elevilor în activități extrașcolare de realizare a obiectelor din materiale reciclabile, pentru decorarea și înfrumusețarea claselor în care învață, pentru amenajarea unor expoziții la nivelul comunității locale;
Plantarea de puieți pe suprafețele afectate de tăierile de pădure din spațiul local și județean;
Cooptarea altor unități de învățământ în cadrul activităților prevăzute în programul ”Eco-Școala”;
Încheierea de parteneriate cu diferite instituții publice de resort la nivel local și național în scopul continuării programului ”Eco-Școala”.
Deasemenea am realizat multe activități practice în cadrul programului școlar și extrașcolar împreună cu mulți elevi, părinți și invitați: expoziții, seminarii, concursuri cu interes pentru temele abordate.
Luna Verde - luna colectării selective a deșeurilor – este o activitate pe care o realizăm în fiecare an de Program Eco-Școala. Activitatea a fost inițiată cu scopul de a încuraja comportamentul civic, “prietenos” față de mediul în care trăim și bineînțeles, cu dorința de a economisi resursele naturale prin colectarea sectivă a deșeurilor. Acțiunea urmărește implicarea tuturor elevilor și profesorilor Colegiului Silvic “Bucovina“ și se derulează cu sprijinul elevilor care fac parte din Comitetul Eco Scoala și a profesorilor coordonatori.

Mişcare şi sănătate - Crosul Colegiului Silvic „Bucovina” - ediția a III-a anul acesta, este o activitate sportivă, o campanie de conştientizare a importanţei sportului pentru o viață sănătoasă, organizată anual de către dna Carmen Ciurușniuc, profesor membru în Comitetul Eco Școala. Traseul se desfășoară pe o distanță de 3km, cu startul și finish-ul din/în curtea liceului și implică toți elevii și cadrele didactice din școală, care doresc să participe. În fiecare an numărul participanților crește, ceea ce demonstrează o conștientizare a evenimetului și importanței acestuia.
Bucătărie fără foc, Turul gastronomic european, Alimentație sănătoasă – activități dedicate unui stil de viață sănătos care au denumiri diferite în fiecare an și implică participarea unui număr mare de elevi, care pregătesc sau prezintă preparate sănătoase de mâncare. Activitatea se desfășoară la cantina școlii sub directa supraveghere a specialiștilor iar premiile sunt oferite din bugetul școlii.
Luna Pădurii – luna plantărilor – activitate desfășurată în fiecare an, când elevii voluntari ai liceului nostru, părinții și cadrele didactice plantează pe diferite terenuri stabilite de ocoalele silvice sau de primăriile locale. Materialul săditor, uneltele, mănușile, transportul este asigurat de partenerii noștri, de școala noastră sau de Asociația ECOTIN Bucovina, asociație fondată de cadrele didactice din școală cu scopul de a ajuta activitățile de voluntariat desfășurat

Luna curățeniei – activitate de ecologizare a diferitelor sectoare din oraș sau a traseelor turistice adună în fiecare an un număr mare de voluntari, elevi și profesori, sponsori și organizatori. Activitatea are drept scop ecologizarea unor zone unde nu reușesc să ajungă angajații de la salubritatea orașului și formarea unui comportament civic de protejare și respectare a curățeniei locurilor.

Creații ale elevilor

Pădurea
Pădure, dragă pădure
Din tine eu culeg mure.
Tu ne dai și oxigenul
Pe care îl respiră omul.
Tu reziști la ploi, la vânt
Și la omul rău, nătâng,
Care-ți rupe crengile
Iar tu-i vrei doar binele!
M-a-nvățat un pădurar
În viață să am habar,
Cât de greu crește un brad
Pe care oamenii îl ard.
Lemnul sfânt
Ai grijă de copaci, copile!
Ei sunt averea tuturor.
Din lemnul lor e masa noastră
Unde seara ne-ntâlnim
Toți ai casei, laolaltă
Domnului Să-I mulțumim!
Din lemn este patul nostru
Unde toți ne odihnim.
Alteori este doar poarta
Vetrei sub un deal uitat,
Unde mama își așteaptă
Fiul la oraș plecat.
Lemn e tot ce ne-nconjoară,
Darul ce ne-a fost lăsat
Este gardul la ogradă,
Lemnu-i peste tot în sat.
elev Andrieș Florentin - Andrei, clasa a XI-a C

Natura
Natura este plină de poveste
Plină de atâta frumuseţe.
Când treci pe lângă un brăduleţ
La tine el zâmbeşte.
Când treci pe lângă un pomişor
Cu fructe el te-ndulceşte.
Păsările ciripesc cu glasul lor duios
Izvorul limpede curat,
Curge-ncet prin păduri de fag.
Animăluţele te fac să zâmbeşti
Când la ele tu priveşti.
Dar asta nu mai are nici un rost
Când omul strică tot!
Un brăduleţ când ai tăiat,
Tot ce a fost s-a terminat.
De-napoi nu l-ai plantat
Şi natura-i supărat!
Elevă Sălăjan Georgeana, clasa a XI-a C

Articole scrise de elevi
Amintiri
Închid ochii... Revăd poznaşa călătorie de la poalele Rarăului. A trecut ceva timp de atunci, dar parcă era ieri...
Fiind în săptămâna ,,Şcoala altfel” am făcut ce ne place mai mult: i-am dat naturii un strop de afecţiune.
Ajunşi la şcoală, doamna profesoară Latiş Ana ne-a grupat. Eram mulţi elevi, chiar prea mulţi iar unii nu au mai putut ajunge. Megeam la plantat, nu știam unde ne vor duce microbuzele, ce vom planta sau pentru cine. Nici nu conta. Era multă voioșie și un strop de aventură. Locația plantării era privată, pe Valea Şurii din Pojorâta. Acest versant este situat la poalele Munceilor Câmpulungului. Rarăul veghează pretutindeni.
Drumul până sus a fost destul de obositor, panta fiind niţel abruptă. A meritat tot efortul. În privire ni se scălda un peisaj unic, plin de viaţă cu toate că pe alocuri erau goluri de pădure destul de mari. Oamenii au primit terenul cu pădure și de teamă au ras totul. Ne întrista acest lucru, dar am plantat peste 2000 de puieţi de molid pentru a da un strop de culoare locurilor dezgolite. Eram mândră, deoarece cu două mânuţe puţin stângace la început, am putut participa la această activitate.
Terminând treaba, am coborât bucuroşi, dar osteniţi şi înfometaţi. Domnii ingineri ne-au mulţumit pentru ajutor şi ne-am ospătat fericiţi. O altă bucurie a fost aceea că a doua zi a nins. Toţi eram în culmea fericirii şi ne simţeam mai buni, mai iubitori ca niciodată.
Nu este dată să privesc spre maiestuosul munte Rarău fără să-mi amintesc de plantarea puieţilor de molid, de cea mai aşteptată gustare, de timpul petrecut cu colegii şi jucăuşa zăpadă.
Peste ani, voi reveni cu drag pe acele meleaguri şi voi simţi ceva unic ştiind că am plantat cu sufletul câţiva puieţi care vor creşte şi vor oferi măreţia lor unui petic de pământ.
Boariu Loana Ilinca, clasa a XII-a D
VOTEZ pentru VOLUNTARIAT
Voluntariatul în școala mea mi-a schimbat viaţa. Am fost impresionată de puterea exemplului şi determinarea celor implicați în diferite activităţi. Faptul că prin munca mea în şcoală am produs o schimbare, reprezintă cea mai bună motivaţie pentru a continua.
A fi voluntar… Hmm… A face ceva folositor, necesar unor persoane, naturii, sau comutății. Voluntariatul reprezintă o încercare. Poți să prestezi o activitate făra a aștepta bani sau bunuri materiale la schimb?
În voluntariat sunt necesare următoarele ingrediente: bunăvoinţă, zâmbete, iniţiativă, spirit de echipă, timp, generozitate, culoare, simț al umorului.
De ce ,,DA!” pentru VOLUNTARIAT?
Voluntariatul ajută la crearea unei lumi mai bune, pune umărul pentru fericirea ta și a celorlalţi, pentru a da înapoi o parte din ceea ce am primit de la alţii, pentru a ne construi amintiri şi caractere armonioase, pentru a îmbina armonios utilul cu plăcutul.
Pentru a fi VOLUNTAR, nu e nevoie de o ocazie specială!!
Cu eforturi mici putem face fapte mari!!
Practicând VOLUNTARIATUL câştigăm prieteni şi multă experienţă pentru viitorul nostru!
Şuhani Georgiana, clasa a XII-a D